הקמת משטרים המגובים על ידי צבא בטורקיה ובעיראק עד 1980, סייעה לחיזוק היחסים בכמה סוגיות עיקריות, שכן שתי הממשלות תמכו במדיניות חילונית ואנטי-רדיקלית, בגבולות יציבים ובקשר הדוק יותר עם המערב, שהיה נחוץ לעיראק לצורך הסכסוך עם איראן, ולטורקיה ברצונה להצטרף לאיחוד האירופי. במהלך מלחמת איראן–עיראק נותרה טורקיה נייטרלית רשמית ושמרה על היחסים הפוליטיים והכלכליים עם שתי המדינות. עם זאת, כמו כל העולם המערבי, בעקיפין תמכה טורקיה בעיראק במהלך מלחמת איראן–עיראק. בזמן שטורקיה שילמה עבור הדלק במזומן, עיראק קנתה סחורות מטורקיה באשראי שניתן לה מטורקיה. המשמעות היא שטורקיה תמכה כלכלית בעיראק במהלך שנות השמונים.